L'Orquestra de la Comunitat Valenciana actua a Llíria
10 de setembre de 2024

Llíria acollirà l'actuació de l’Orquestra de la Comunitat valenciana dins de la gira que realitzarà esta prestigiosa formació per diversos municipis valencians. El concert, emmarcat dins de la programació de les festes patronals de Sant Miquel, se celebrarà este divendres, 13 de setembre, a les 20.00 hores al teatre de la Unió Musical. L'entrada és lliure.

L'orquestra, dirigida per James Gaffigan, interpretarà la “Simfonia núm. 3 en fa major, Op. 90” de Brahms, l’“Obertura Leonore núm. 3 en do major, Op. 72b” de Beethoven, i “Capriccio espagnol, Op. 34” de Rimski-Kórsakov.

L’Orquestra de la Comunitat Valenciana (OCV) va ser fundada en 2006 per Lorin Maazel, el seu primer director musical. En poc de temps, la formació titular del Palau de les Arts s'ha llaurat un prestigi entre el públic i la crítica, i ha aconseguit un alt nivell artístic que la situa entre les millors orquestres d'Espanya i una de les més importants creades a Europa durant els últims anys. Este reconeixement s'ha forjat també gràcies a la presència de grans batutes internacionals i la qualitat dels seus músics.

Este concert extraordinari obri el potent programa musical que caracteritza a la Fira i Festes de Sant Miquel, amb la participació també de les reconegudes agrupacions de Llíria.